Waar kom klop-klop-grappies vandaan?Argieffoto (Foto: pezibear/Pixabay) Klop, klop. Wie’s daar? Slaai. Slaai wie? Slaai hond my byt? Die kanse is goed dat een van die eerste grappies wat jy ooit geleer het, dit een van die wêreldbekende “klop-klop”-grappies was. Dié grappies het veral in die 1930’s gewild begin raak. Juliana Labianca van Best Life het navorsing gedoen na die oorsprong van dié grappies. Een van die eerste gedokumenteerde voorvalle van ŉ “klop-klop”-rympie, is ŉ dialoog uit een van William Shakespeare se bekendste werke, Macbeth. Tweede bedryf, derde toneel in Macbeth: Knock, knock! Who’s there, i‘ the name of Beelzebub? Here’s a farmer, that hanged himself on the expectation of plenty: come in time; have napkins enow about you; here you’ll sweat for’t. Knock, knock! Who’s there, in the other devil’s name? Faith, here’s an equivocator, that could swear in both the scales against either scale; who committed treason enough for God’s sake, yet could not equivocate to heaven: O, come in, equivocator. Natuurlik was dié toneel nie grappig nie, en sy 17de eeuse gehore het beslis nie daarvoor gelag nie, maar dit was ŉ begin. In die 1900’s het die grappie met “ken jy?” begin. Die verslaggewer Merely McEvoy skryf in ŉ 1922-uitgawe van die Oakland Tribune: Do you know Arthur? Arthur who? Arthurmometer! Teen 1936 het die “ken jy”-grappies amptelik in “klop-klop”-grappies verander. ŉ Maatskappy wat dakke herstel, het in daardie jaar dit selfs in een van hul advertensies gebruik. Knock, knock. Who’s there? Rufus. Rufus who? Rufus the most important part of the house! ŉ Rubriekskrywer het in Julie 1936 gekla dat mens byna nie meer die radio kan aanskakel sonder om ŉ “klop-klop”-grappie te hoor nie. “Maar dis pret en as ŉ orkes dit goed doen, is dit uitstekend!” (Sommige orkeste het “klop-klop”-grappies by gehoordeelname ingesluit.) En sedertdien het dié grappies toegeneem in gewildheid en dis groot pret om te hoor dat die grappies waarvoor jy in graad 1 gelag net, nog steeds in die laerskool oorvertel word. Klop, klop. Wie’s daar? Pakkie. Pakkie wie? Pakkie speelgoed weg, jy het kuiermense.